Mikill eldur kviknaði í efnaverksmiðju í borginni Severodonetsk í Úkraínu í nótt eftir árásir Rússlandshers. Hundruðir almennra borgara höfðu leitað skjóls í verksmiðjunni. Rússar gerðu í gærkvöld eldflaugaárásir á íbúahverfi í vesturhluta Úkraínu.
Rússar hafa lagt áherslu á árásir í austurhluta Úkraínu að undanförnu en í gærkvöld gerði her þeirra eldflaugaárásir á fjögur fjölbýlishús í borginni Chortkiv í vesturhlutanum. Tuttutu og tveir særðust. Flaugunum var skotið af herskipi á Svartahafi.
Harðir bardagar geisa enn í borginni Severodonetsk í austurhlutanum og er meirihluti hennar á valdi Rússa. Úkraínska ríkissjónvarpið hefur eftir ríkisstjóranum Serhiy Haidai að Úkraínumenn ráði enn yfir Azot efnaverksmiðjunni í borginni þar sem talið er að um átta hundruð manns hafi leitað skjóls. Sprengjum var varpað á verksmiðjuna í nótt og eldur braust út. Ekki hafa borist fregnir af mannfalli. Bardagar eru á götunum næst verksmiðjunni. Úkraínumenn telja að Rússar eigi eftir að herða sókn sína og leggja allt í sölurnar til að ná Severodonetsk á sitt vald í dag eða á morgun. Með yfirráðum yfir borginni komast Rússar nær því að ná fullum yfirráðum í Luhansk-héraði.
Úkraínumenn telja að Rússlandsher herði sókn sína til muna í dag og á morgun í borginni Severodonetsk. Harðir bardagar eru við efnaverksmiðju í borginni þar sem hundruðir hafa leitað skjóls.